Бүген Зөһрә Сәхабиевага 70 яшь (ФОТО)

	Бүген – 27 апрельдә халкыбызның яраткан җырчысы, ТАССРның халык артисты Зөһрә Котдус кызы (Бигичева) Сәхәбиеваның туган көне! Аны күркәм юбилее белән тәбрик итәбез, саулык-сәламәтлек, хәерле озын гомер, иҗат уңышлары телибез.	 Зөһрә Сәхәбиева заманында әле зур сәхнәгә килгәнче, Сара Садыйкова җитәкләгән җыр түгәрәгенә йөри. Сөекле композиторның фатыйхасы белән Казан дәүләт консерваториясенең вокаль факультетына укырга керә. Студент елларында ук Татар дәүләт филармониясе, Татар дәүләт опера һәм балет театры коллективлары белән Республикабыз районнары буйлап чыгыш ясый. Зөһрә Сәхәбиева Казан дәүләт консерваториясен 1977 елда тәмамлагач, Г. Тукай исемендәге татар дәүләт филармониясенә солист буларак эшкә җибәрелә. Шул ук елны Республикабыз хакимияте карары белән М.Җәлил исемендәге Татар дәүләт опера һәм балет театрына күчерелә. Ул 1977-1984 елларда — М.Җәлил исемендәге Татар дәүләт опера һәм балет театрында, 1984-1993 елларда — Г.Тукай исемендәге Татар дәүләт филармониясендә, 1993-1996 елларда Башкортстан дәүләт опера һәм балет театрында, 1996-1999 елларда— «Идел» концерт-филармония берләшмәсендә эшли. 1993-1998 елларда – Казан дәүләт консерваториясенең Татар музыкасы факультетында вокал укыта. Зөһрә Сәхәбиева үзенең концерт программалары белән илебезнең төрле төбәкләрендә чыгыш ясый. «Җидегән чишмә» (С. Садыйкова муз., Г. Бәширов сүз.), «Сусау» (С. Садыйкова муз., С. Хәким сүз.), «Әнкәй» (С. Садыйкова муз., Т. Миңнуллин сүз.), «Рәхмәт сиңа» (Р. Яхин муз., Ш. Маннапов сүз.) һ.б. җырлар белән тамашачы күңеленә юл яра ул. Репертуарында тагын С. Сәйдәшев, М. Мозафаров, Ф. Әхмәтов, Р. Еникеев, Б. Мөлеков һәм башка күренекле татар композиторларының әсәрләре дә бик күп урын ала. 
	---	
Татар дәүләт филармониясе

	№ --- | 27.04.2021	


